বক্তরা সংবর্ধনা অনুষ্ঠানে বিচারপতি নাজমুন আরা সুলতানার ৪২ বছরের বর্ণাঢ্য বিচারিক জীবনের বিভিন্ন দিক নিয়ে আলোচনা করা হয়।বিচারপতি নাজমুন আরা সুলতানার স্বামীর নাম কাজী নুরুল হক। দুই ছেলে সন্তানের মা তিনি। বড় ছেলে কাজী সানাউল হক উপল আর ছোট ছেলে এহসানুল হক সূর্য। কাজী সানাউল হক উপল থাকেন অষ্ট্রেলিয়ায়। বিচারপতি নাজমুন আরা সুলতানা ১৯৭৫ সালের ২০ ডিসেম্বর মুন্সেফ হিসেবে (সহকারী জজ) নিয়োগ পান। ওই নিয়োগের মধ্য দিয়েই তিনি দেশের প্রথম নারী বিচারক হিসেবে বিচার বিভাগে যোগদান করেন। পদোন্নতি পেয়ে ১৯৯০ সালের ২০ ডিসেম্বর হন জেলা জজ। জেলা জজ হিসেবে যোগ্যতা ও দক্ষতার পরিচয় দিয়ে তিনি ২০০০ সালের ২৮ মে হাইকোর্টের অতিরিক্ত বিচারপতি হিসেবে নিয়োগ পান। এর দুই বছর পর ২০০২ সালের ২৮ মে তাকে স্থায়ী বিচারপতি হিসেবে নিয়োগ দেয়া হয়। ২০১১ সালের ২৩ ফেব্রুয়ারি সুপ্রিমকোর্টের আপিল বিভাগেও দেশের প্রথম নারী বিচাপতি হিসেবে নিয়োগ দেয়া হয় তাকে। দীর্ঘ প্রায় ছয় বছর আপিল বিভাগের বিচারপতি হিসেবে দায়িত্ব পালনের পর আগামীকাল শুক্রবার ৭ জুলাই-২০১৭ থেকে তিনি অবসরে যাচ্ছেন। বিচারপতি নাজমুন আরা সুলতানা অসংখ্য গুরুত্বপূর্ণ মামলার রায়দানকারী বেঞ্চের বিচারপতি ছিলেন। তিনি নারী বিচারকদের সংগঠন বাংলাদেশ উইমেন জাজেস অ্যাসোসিয়েশনের প্রতিষ্ঠাতা সভাপতি ছিলেন। আন্তর্জাতিক নারী আইনজীবী সংস্থায় দু’বার সদস্য সচিব হিসেবে দায়িত্ব পালন করেন। আমেরিকা, চীন, ভারত, নেপাল, থাইল্যান্ড, ইতালি, জাপান, ইংল্যান্ড, নিউজিল্যান্ড, আর্জেন্টিনা, অস্ট্রেলিয়া, নেদারল্যান্ডসহ পৃথিবীর বিভিন্ন দেশে আন্তর্জাতিক বিভিন্ন সম্মেলনে অংশ নেন এ বিচারপতি।